Atoq xbꞌanatej yan riꞌ,
ri Jesús xbꞌa apu jukꞌan ruchiꞌ ri lago chin ri rochꞌulew Galilea,
lago ri ndibꞌix chuqaꞌ Tiberias chare.
Y santienta wineq koqan ri Jesús,
porque ndikitzꞌet ri nimalej teq retal ruchuqꞌaꞌ ri Dios ndubꞌen pa kikꞌaslen ri ngeyawej chin ngerukꞌachojrisaj.
Xbꞌa kꞌa e ri Jesús chuwech jun juyuꞌ y xbꞌetzꞌuyeꞌ chiriꞌ junan kikꞌin ri ru-discípulos.
Ri qꞌij riꞌ,
naqaj chik kꞌo ri kinimaqꞌij ri israelitas ri ndibꞌix Pascua chare.
Y atoq ri Jesús xtzuꞌun pe,
y xerutzꞌet chi santienta wineq ebꞌaneq e apeꞌ kꞌo rijaꞌ,
kereꞌ xubꞌij chare ri Felipe:
¿Apeꞌ ndeqaloqꞌoꞌ kaxlan wey chin ngeqatzuq re wineq reꞌ?
Rijaꞌ keriꞌ xubꞌij chare ri Felipe,
xe chin ndutojtobꞌej achike na kꞌa ri xtubꞌij,
porque ri Jesús kin retaman wi ri achike ndubꞌen chin ngerutzuq ri wineq.
Ri Felipe xubꞌij chare:
Si ndiqalaqꞌ ta kaxlan wey rikꞌin rajel 200 qꞌij samaj,
nixta riꞌ ndubꞌen chin ndiqayaꞌ jubꞌaꞌ chake chikijununal.
Jun chikikajal ri discípulos rubꞌiniꞌan Andrés ri kichaqꞌ-kinimal kiꞌ rikꞌin ri Simón Pedro,
kereꞌ xubꞌij chare ri Jesús:
Waweꞌ kꞌo jun kꞌajol rukꞌuan woꞌoꞌ kaxlan wey bꞌanun rikꞌin cebada y kaꞌiꞌ chꞌuteq ker,
pero riꞌ ma ndubꞌen ta chin ngeqatzuq re santienta wineq ekꞌo chireꞌ.
Ja atoq riꞌ ri Jesús xubꞌij:
Tibꞌij chake ri wineq chi ketzꞌuyeꞌ.
Ri lugar riꞌ jabꞌel kꞌin kꞌo,
y jun laꞌeq 5,000 achiꞌaꞌ ri xetzꞌuyeꞌ cho kꞌin.
Ri Jesús xeruliꞌej pa ruqꞌaꞌ ri kaxlan wey y xumatioxij chare ri Dios,
y xubꞌij chi tijach chake ri etzꞌuyul chiriꞌ.
Keriꞌ chuqaꞌ xubꞌen rikꞌin ri kaꞌiꞌ ker,
xuyaꞌ chake ri wineq ri janipeꞌ xkajoꞌ xkikꞌux.
Y atoq xekolaj yan ri wineq,
ri Jesús xubꞌij chake ri ru-discípulos:
Timoloꞌ ruchiꞌ ri ma xekꞌuxeꞌ ta,
chin ma xe keriꞌ kepokꞌeꞌ kan.
Ri discípulos xkimal ruchiꞌ ri ma xekꞌuxeꞌ ta,
y kꞌa xekinojisaj kabꞌlajuj chakech chare ri xkolotej chake ri woꞌoꞌ kaxlan wey bꞌanun rikꞌin cebada.
Atoq ri wineq xkitzꞌet ri retal ruchuqꞌaꞌ ri Dios xubꞌen ri Jesús,
xkibꞌilaꞌ:
Kin qetzij wi chi jareꞌ ri profeta bꞌiꞌin kan chi nduqaqa chochꞌulew,
xechajeꞌ.
Pero atoq ri Jesús xuyaꞌ cuenta chare chi ri wineq riꞌ kiyoꞌon pa kánima chi ndikikꞌuaj y ndikibꞌen rey chare,
xbꞌa e ruyon más pariꞌ ri juyuꞌ.